**ΚΑΤΕΠΕΙΓΟΝ**

Πληροφορίες: Ε. Μπαρμπαλιά

Α**θήνα: 04.07.2014**

**Αρ. Πρωτ.: 2526**

**Προς: κ. Μ. Βορίδη, Υπουργό Υγείας**

**ΚΟΙΝ:**

-Γραφείο Πρωθυπουργού κ. Αντ. Σαμαρά

-Γραφείο Αντιπροέδρου της Κυβέρνησης κ. Ευ. Βενιζέλο

-Πρόεδρο και Μέλη Διαρκούς Επιτροπής Κοινωνικών Υποθέσεων

- κ. Λ. Γρηγοράκο, Αναπληρωτή Υπουργό Υγείας

- κ. Κ. Παπακώστα, Υφυπουργό Υγείας

-Γενικό Γραμματέα Υπουργείου Υγείας

-Πρόεδρο και Μέλη Δ.Σ. ΕΟΠΥΥ

-Φορείς Μέλη Ε.Σ.ΑμεΑ.

**ΘΕΜΑ: «Ολοκληρωτική αντίθεση της Ε.Σ.ΑμεΑ σε οποιαδήποτε ενέργεια προοιωνίζεται το κλείσιμο των φαρμακείων ΕΟΠΥΥ. – Ζητείται η διασφάλιση και ενίσχυση των Φαρμακείων ΕΟΠΥΥ για την προμήθεια φαρμάκων υψηλού κόστους σε χρόνια πάσχοντες»**

Η Ε.Σ.Α.μεΑ. με το παρόν μεταφέρει την έντονη ανησυχία των ατόμων με αναπηρία και χρόνιες παθήσεις μετά τη ψήφιση του άρθρου 43 που εμπεριέχεται στο πρόσφατα ψηφισθέν νομοσχέδιο του Υπουργείου Υγείας και αφορά στην στελέχωση του ΕΟΦ με δυναμικό που ανήκει στο Υπουργείο Υγείας και σε εποπτευόμενους φορείς του τελευταίου.

Η ανησυχία είναι έκδηλη και δικαιολογημένη, αφού μεταξύ του προσωπικού που μπορεί να αποσπαστεί, μεταταχθεί ή μετακινηθεί από άλλους φορείς του υπουργείου Υγείας, όπως είναι ο ΕΟΠΥΥ, στον ΕΟΜ είναι και φαρμακοποιοί**. Οποιαδήποτε κίνηση ακόμα και σκέψη μετακίνησης φαρμακοποιών από τα φαρμακεία του ΕΟΠΥΥ στον ΕΟΦ σημαίνει αποδυνάμωση και εν τέλει κλείσιμο των φαρμακείων του ΕΟΠΥΥ από το οποίο διανέμονται φάρμακα υψηλού κόστους σε χρόνια πάσχοντες τα οποία είναι υψίστης σημασίας ακόμα και για τη διατήρηση της ίδιας τους της ζωής.**

Η διασφάλιση της λειτουργίας των φαρμακείων του ΕΟΠΥΥ μέσω θεσμικής εξαίρεσής τους από τη διάταξη του άρθρου 43 ήταν πράξη απαραίτητη για να μην υπάρχουν φόβοι και δικαιολογημένη αγανάκτηση από μέρους των ατόμων με αναπηρία και χρόνιες παθήσεις.

**Αδυνατούμε να κατανοήσουμε το λόγο που το Υπουργείο Υγείας δεν προχώρησε στην εξαίρεση του ΕΟΠΥΥ** -ο οποίος χρειάζεται ούτως ει άλλως περαιτέρω στελέχωση- από τη συγκεκριμένη διάταξη, **και δεν μπορούμε φυσικά να παραγνωρίσουμε τις φήμες που οργιάζουν για το κλείσιμο των φαρμακείων του ΕΟΠΥΥ προς όφελος μεγάλων φαρμακευτικών συμφερόντων**. Μόνο που αυτά τα συμφέροντα βασίζονται στην οικονομική αφαίμαξη χρονίως πασχόντων και στην καταδίκη ακόμα και της ίδιας τους της ζωής.

Επισημαίνουμε ότι το φαρμακείο του ΕΟΠΥΥ καλύπτει τις ανάγκες φαρμάκων υψηλού κόστους σε χρόνια πάσχοντες όπως μεταμοσχευμένους συμπαγών οργάνων, νεφροπαθών τελικού σταδίου, καρκινοπαθών, ρευματοειδούς αρθρίτιδας και πολλών άλλων χρονίων παθήσεων.

***Κύριε Υπουργέ,***

Έχετε αναρωτηθεί αυτά τα φάρμακα, πως είναι δυνατόν να τα προμηθευτεί ένας συνταξιούχος ή χαμηλόμισθος που έχει αναπηρία ή χρόνια πάθηση; Πολύ περισσότερο βέβαια ο ανασφάλιστος; Μήπως από το φαρμακοποιό του, ο οποίος επειδή δεν μπορεί να δεσμεύσει το μεγάλο αυτό χρηματικό κόστος για μήνες θα ζητήσει από τον οικονομικά αδύναμο πάσχοντα την άμεση πληρωμή του; Ή μήπως από τα φαρμακεία των νοσοκομείων, των οποίων οι προϋπολογισμοί έχουν φτάσει στο κόκκινο και σε πολλές περιπτώσεις έχουν αδυναμία να προμηθεύσουν ακόμα και φάρμακα αντιρετροϊκά και άλλα φάρμακα υψηλού κόστους;

Σε αυτό το σημείο πρέπει να σημειώσουμε ότι η χορήγηση φαρμάκων υψηλού κόστους από τον ΕΟΠΥΥ έχει σώσει χιλιάδες χρόνια πάσχοντες. **Παράλληλα και όπως ανέφερε ο ΕΟΠΥΥ σε έγγραφό του τον προηγούμενο μήνα, η χορήγηση των φαρμάκων υψηλού κόστους από τα φαρμακεία ΕΟΠΥΥ επιφέρει εξοικονόμηση στον Οργανισμό, καθώς τα κρατικά νοσοκομεία χρεώνουν τον ΕΟΠΥΥ σε νοσοκομειακή τιμή +5%, ενώ ο ΕΟΠΥΥ τα προμηθεύεται σε νοσοκομειακή τιμή -6,5% (δηλαδή όφελος 11,5% επί της νοσοκομειακής τιμής).** Δηλαδή όχι μόνο δεν υπάρχει επιβάρυνση αλλά αντίθετα υπάρχει εξοικονόμηση.

Δεν υπάρχει πλέον καμία δικαιολογία ως προς το θέμα των φαρμακείων του ΕΟΠΥΥ. Η Ε.Σ.ΑμεΑ. ως εκπρόσωπος των ατόμων με αναπηρία και χρόνιες παθήσεις, ζητάει από τον Υπουργό Υγείας να δεσμευτεί για την διασφάλιση και ενίσχυση της λειτουργίας των φαρμακείων του ΕΟΠΥΥ με την παράλληλη λήψη διακριτών ενεργειών.

**Σε διαφορετική περίπτωση για το επίμαχο αυτό θέμα το Υπουργείο Υγείας θα βρει το αναπηρικό κίνημα απέναντι σε κάθε ενέργεια που θα καταδικάσει τη ζωή βαριά χρονίως πασχόντων για την προώθηση υπέρ ανίερων συμφερόντων.**

**Με εκτίμηση**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**Ι. ΒΑΡΔΑΚΑΣΤΑΝΗΣ ΧΡ. ΝΑΣΤΑΣ**